Middelsstore til nokså store (ca. 20-28 millimeter), slanke, blankt gulbrune trebukker med mørke flekker. Antennene er tynne, varierende i lengde fra halvparten så lange som kroppen til litt lengre enn kroppslengden. Pronotum er klokkeformet til firkantet. Dekkvingene er nesten jevnbrede, med mer eller mindre tydelige, avlange, svarte flekker. Beina er middels lange, lårene nokså slanke.